Junie, 2017 | minderheidsverslag
Is Hooglied 'n hygroman?
Hooglied is die seksboek van die Bybel. So sê party mense. Of is daar iets meer aan?
Vreeslik baie teoloë maak gebruik van veronderstellings. Een ding word veronderstel en dan volg daar 'n klomp gevolgtrekkings op grond van die veronderstelling. Amper alles wat oor die Bybelboek Hooglied gesê of geskryf word, berus op veronderstellings. Daar is twee vrae wat oor die boek gevra moet word: Moet Hooglied in die Bybel wees? En indien wel, wat beteken dit?
Daar word wyd en syd veronderstel dat Hooglied deur Salomo geskryf is. Die opskrif sê: Die hooglied van Salomo. Verder word die naam Salomo ses keer genoem en drie keer word na 'n ongenoemde koning verwys. Tog beteken dit nie noodwendig dat Salomo self die boek geskryf het nie, dit kan ook wees dat die boek aan hom opgedra is. Dit kon ook tydens sy koningskap geskryf gewees het. Ander opinies is dat die taalgebruik daarop dui dat dit eers na die Ballingskap geskryf is, dus lank na Salomo. Daar is ook 'n mening dat dit deur 'n vrou geskryf is. Daar is geen onbetwisbare sekerheid oor wie die boek geskryf het nie.
Nêrens in Hooglied is daar 'n direkte of indirekte verwysing na God nie. Daar is geen verwysing na godsdiens of geestelike sake nie. Daar is ook nie in enige ander Bybelboek 'n verwysing na of aanhaling uit Hooglied nie. Yeshua (Jesus) en die apostels het ook niks oor die boek gesê nie. Wat maak so 'n boek in die Bybel?
Verder handel die boek oor die romantiese liefde en die fisiese uitdrukking daarvan tussen 'n man en 'n meisie. Die beskrywing daarvan kan eroties genoem word.
Al die gewone argumente wat ons sal toepas om te bepaal of 'n boek in die Bybel moet wees, of nie, dui daarop dat Hooglied nie in die Bybel moet wees nie. Maar dit is. Van lank gelede af.
Hooglied was al by die Griekse vertaling van die Ou Testament (die Septuagint), wat omtrent 200 jaar voor Christus voltooi is, ingesluit. Dit beteken dit was al van vroeg af deel van die Ou Testament. Dit was voor die ontstaan van Judaïsme en die Christendom.
Stelling 1: Die Bybel is die Woord van God. Stelling 2: Hooglied is in die Bybel. Gevolgtrekking: Hooglied is die Woord van God. Indien hierdie redenasie korrek is, dan is dit ons verantwoordelikheid om dit te bestudeer en daaruit te leer. Volgens 2 Timotheus 3:16-17: Die hele Skrif is deur God ingegee en is nuttig tot lering, tot weerlegging, tot teregwysing, tot onderwysing in die geregtigheid, sodat die mens van God volkome kan wees, vir elke goeie werk volkome toegerus. Voldoen Hooglied hieraan?
Oor die inhoud van die boek is daar baie vrae en elke vraag het meer as een antwoord. Is daar twee hoofkarakters of is daar drie? Hoe word die dialoog onderskei? Is die karakters gewone mense of is hulle koninklik? Wat is die struktuur van die boek? Wie het die boek geskryf? Hoeveel persone het die boek geskryf? Is dit een gedig of 'n paar afsonderlike gedigte?
Daar is 'n verskeidenheid interpretasies van die boek. In Judaïsme word geglo dat die meisie verwys na Israel en dat God die man is. Derhalwe beteken dit dat daar 'n huweliksverhouding tussen YHWH en Israel bestaan. Reeds vroeg in die kerk se geskiedenis was daar 'n interpretasie dat Hooglied verwys na Christus as die bruidegom en na die Kerk as die bruid. Albei hierdie sienings berus op spekulasie en veronderstelling en daar is niks wat dit bevestig nie.
As die boek geneem word soos dit is, volgens wat daar geskrywe staan, handel dit oor die romantiese liefde tussen 'n man en meisie. Daar is diegene wat tevrede is daarmee en meen dat dit die enigste betekenis van die boek is. God vind die fisiese liefdesverhouding tussen man en vrou goed en mooi en daarom is die boek in die Bybel.
Sover dit die storie van die boek betref, is daar drie verskillende weergawes. Die eerste is van Koning Salomo wat verlief raak op 'n meisie wat in sy wingerd werk en hy trou dan met haar. Een beswaar hierteen is dat die man nie altyd as 'n koning voorgestel word nie. Daar is ook nie in Salomo se geskiedenis enige iets wat op so 'n huwelik dui nie. Die tweede moontlikheid is dat Koning Salomo verlief raak op 'n meisie wat in 'n wingerd werk, maar sy is verlief op 'n skaapwagter. Daar is dus 'n liefdesdriehoek. Die derde moontlike verhaal is dat die meisie en die man albei gewone mense is. In haar oë sien sy die skaapwagter as 'n koning en in sy oë sien hy die meisie as 'n prinses.
Die beeldspraak om die beminde te beskryf, is vir ons moeilik. So beskryf die man die meisie in Hooglied 4:1-3: Hoe mooi is u tog, my vriendin, hoe mooi is u tog, u oë is soos duiwe deur u sluier heen; u hare is soos 'n kudde bokke wat van die gebergte van Gílead afgolf. U tande is soos 'n kudde pas geskeerde skape wat van die drinkplek opkom, wat almal tweelinge het, en geeneen onder hulle is sonder lam nie. U lippe is soos 'n skarlaken band, en u mond is lieflik. U slape is soos 'n granaatskyf deur u sluier heen. Hare soos 'n kudde bokke? Tande soos 'n kudde skape?
Wat is dan die beste interpretasie van die boek? Ons weet nie. Daar is nie een wat sterker aanspraak maak as die ander nie. Maar omdat dit in die Bybel is, en ook omdat dit moeilik is om te verstaan, sou ek dink dat daar 'n verborge betekenis is. Dit wil sê dat YHWH nog nie die volle betekenis geopenbaar het nie. 'n Misterie vir nou.
Tans, in ons moderne tyd, is seksualiteit vermaak en bemarking. Dit word vrylik toegepas as ontspanning en sonder verpligtinge en verantwoordelikhede. Die seksualiteit wat in Hooglied beskryf word, is anders. Dit is kuis en slegs bedoel vir een persoon lewenslank.
Skrywer Wilco LabuschagneGepubliseer op 21 Junie 2017 Kategorieë Die BybelSleutelwoord Bybel, Christen, Lewenswyse, Massoretiese Teks, Ou Testament, SeptuagintLewer kommentaar op Is Hooglied 'n hygroman?
Skrywer Wilco LabuschagneGepubliseer op 13 Junie 2017 Kategorieë VolkskundeSleutelwoord Afrikaner, armblankes, Boerevolk, Lewenswyse, Volkskunde2 Kommentare op Kan ons nog werk?
Skrywer Wilco LabuschagneGepubliseer op 1 Junie 2017 Kategorieë VolkskundeSleutelwoord Anglo-Boere Oorlog, Boerevolk, Etnologie, Geskiedenis, Volkskunde, Vryheidsoorlog3 Kommentare op Is jy 'n Boer of is jy 'n Suid-Afrikaner?